गोदान दिल्ली , 6 नभेम्बर : आमेरिकानि हादतगिरिआ सोर जागोन , बेखौ लानानै बयनिबो गोसोयाव सोंथि सिखांदों । बे सोंनाया दिनैबो जोबनो हागौ आरो आइननि सोलो गेलेनायाव थाबथानानै थानायनि जाहोनाव बेयो गोबाव समबो नांनो हागौ । आमेरिकानि हादोरगिरि जानो 538 इलेक्टरेल भटनि गेजेराव 270 इलेक्टरेल भटनि गोनांथि जायो । बेनि गेजेराव दासान्दि सानथाम भट साननायनि उनाव ज्व बाइडेनआ 264 आरो डनाल्ड ट्राम्पआ 214 इलेक्टरेल भट देरहानानै दङ । नाथाय दासिमबो भट सानबाय थानायनि जाउनाव सोर देरहागोन आरो सोर जेनगोन बेनि गुबै फिथाइया दासिमबो दिन्दां जानानै दङ । नाथाय भारत आरो आमेरिकानि सोमोन्दोनि फारसे इयुनखौ लानानै जेबो गिनांगौ गैया । मानोना हादतगिरि दनाल्ड ट्राम्पआ खुंथायाव थाब्लाबो एबा डेमक्रेटिक पार्टिनि ज्व' बाइडेनआ हादतगिरिनि मासिखौ सामलायब्लाबो भारतजों लोगोसे सोमोन्दोआ गोथौसिनसो जासिगोन । मानोना थांनाय दानाव दरनै हादतनि गेजेराव जानाय टु प्लास टु सावरायनायाव फैगौ माखासे बोसोरनि सोमोन्दोनि फारसे एजेन्डा बानायखांबाय । अदेबानि सोलोखान्थिनि बिथिंनि खौरांजों लोगोसे गुबुन हादतआरि बिफाननि बिबानगिरिआ बे बाथ्रानि सायाव हेफाजाब होयोदि , आमेरिकानि बिसायख'थियारि फिथाइजों दरनै हादतनि सोमोन्दोनि सायाव जेबो गोहोम गोग्लैनाय नङा । सान्जा लाद्दाखआव चीननि हाबफैखोमानायनि उनाव हिन्दु प्रशान्त ओन्सोलखौ लानानै भारतनि नोजोर होनाया आबुङै सोलायबाय । ट्राम्प खुंथाइआ गावनि गिबि खुंथायाल थानाय समाव हिन्दु प्रशान्त ओन्सोलखौ गावनि मुलुगयारि सोलोखान्थिनि बयनिख्रुइ देरसिन मुंदांखा बाहागो खालामो । फैगौ खुंथाइयाव ट्राम्प फैयो ना बाइडेनआ फैयो बे ओन्सोलाव आमेरिकानि गोसारनाया बारायगोन । टु प्लास टु सावरायनायनि उनाव सुलुङा फोरमायनाय बायदिब्ला भारत आरो आमेरिकानि राजखान्थियारि सोमोन्दोआ जाय आयदाफोरनि गेजेरजों आवगायलांगोन बेयाव हिन्दु प्रशान्त लैथोमाया बयनिख्रुइ सिगाङाव थागोन । 
ट्राम्प एबा बाइडेनआ हादतगिरि जाब्लाबो भारत आरो आमेरिकानि सोमोन्दोयाव जेबो गोहोम गोग्लैनाय नडा